ΚΑΝΟΝΙΣΜΟΣ (ΕΟΚ) αριθ. 3399/91 ΤΗΣ ΕΠΙΤΡΟΠΗΣ της 21ης Νοεμβρίου 1991 για την τροποποίηση του κανονισμού (ΕΟΚ) αριθ. 137/79 περί καθιερώσεως ειδικής μεθόδου διοικητικής συνεργασίας για την εφαρμογή του ενδοκοινοτικού καθεστώτος σε προϊόντα αλιευόμενα από τα πλοία των κρατών μελών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ισπανίας και της Πορτογαλίας, και ιδίως τα άρθρα 27 και 396, Εκτιμώντας: ότι ο κανονισμός (ΕΟΚ) αριθ. 137/79 της Επιτροπής (1), όπως τροποποιήθηκε τελευταία από τον κανονισμό (ΕΟΚ) αριθ. 3634/89 (2), καθιέρωσε ειδική μέθοδο διοικητικής συνεργασίας για την εφαρμογή του ενδοκοινοτικού καθεστώτος σε προϊόντα αλιευόμενα από τα πλοία των κρατών μελών- ότι, δυνάμει του κανονισμού (ΕΟΚ) αριθ. 1911/91 του Συμβουλίου (3) και με ισχύ από 1ης Ιουλίου 1991, τα Κανάρια Νησιά αποτελούν μέρος του τελωνειακού εδάφους της Κοινότητας- ότι πρέπει ως εκ τούτου να τροποποιηθεί ο κανονισμός (ΕΟΚ) αριθ. 137/79, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 14α του κανονισμού (ΕΟΚ) αριθ. 137/79, οι παράγραφοι 1 και 2 αντικαθίστανται από το ακόλουθο κείμενο: "1. Για την εφαρμογή των άρθρων 1 και 2, τα πλοία που είναι εγγεγραμμένα μόνιμα στα νηολόγια των αρμόδιων τοπικών αρχών ("Registros de base"), της Θέουτα ή της Μελίλα, δεν θεωρούνται πλοία κρατών μελών. 2. Οι τελωνειακές αρχές του λιμένα προσόρμησης ή εξοπλισμού ενός αλιευτικού εγγεγραμμένου μόνιμα στα νηολόγια των αρμόδιων τοπικών αρχών ("Registros de base") της Θέουτα ή της Μελίλα, δεν μπορούν να εκδώσουν δεσμίδες εντύπων Τ2Μ για το πλοίο αυτό." Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιουλίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Νοεμβρίου 1991.

[Source: multi_eurlex | Tokens: 1749]